Egpaar eis miljoene ná kind se arm in voerband belandKlein Cole Jupp (2). (Foto: Facebook) ŉ Egpaar van Johannesburg dagvaar die lugvaartreus Comair en die Lanseria-lughawe vir R3,5 miljoen ná hulle tweejarige seuntjie se arm in ŉ bagasievoerband ingetrek en op drie plekke gebreek is. Bryn en Samantha-Jane Jupp, hulle seuntjie, Cole (2), en pasgebore babadogter was in Februarie by die Lanseria-lughawe, waar hulle ŉ Kulula-vlug vir ŉ wegbreekkans na Kaapstad sou haal. By die toonbank waar die Jupps hulle bagasie ingeweeg het, is hulle ingelig dat een van die tasse die toegelate gewig oorskrei. Bryn het items van een tas na ŉ ander oorgepak, terwyl Samantha-Jane na die baba omgesien het. In dié stadium het Cole verby ŉ Kulula-werker geglip en hoewel Samantha-Jane hom agternagesit het, het Cole sy hand in ŉ oop of vermiste paneel van die bagasievoerband gedruk. Dit het sy arm in die laaiband ingetrek, het die egpaar se regsverteenwoordiger, Cheri Rudd, gesê. Volgens Rudd het Samantha-Jane naarstiglik probeer om Cole se arm uit die voerband te trek. Die arm was reeds sleg gekneus en die Jupps het vermoed sy arm is moontlik gebreek. Hulle het Cole inderhaas na die Mediclinic in Sandton geneem waar x-strale gewys het die seuntjie se arm is op drie plekke gebreek. “Hy kon eers twee dae ná die voorval sy vingertjies beweeg. Nou kan hy darem weer sy handjie beweeg en sy arm oplig,” het Rudd gesê. Die Jupps het daarna ŉ eis ingestel teen die maatskappy in beheer van die Lanseria-lughawe, asook Comair, die vlugoperateur. Die eis van R3,5 miljoen sluit mediese uitgawes wat reeds aangegaan is in, asook toekomstige mediese uitgawes, algemene skadevergoeding vir pyn en lyding, en ŉ (moontlike toekomstige) verlies aan inkomste. Volgens Rudd het die seuntjie sedertdien sielkundige behandeling gekry om die voorval te verwerk. “In dié stadium gaan dit goed met hom,” het sy gesê. Lanseria en Comair het reeds aangedui hulle gaan die eis teenstaan. “Ons wag om te kyk wat hulle weergawe is,” het Rudd gesê.